นายกรัฐมนตรีเตรียมไปจังหวัดภูเก็ต ตรวจความพร้อมเปิดประเทศรับนักท่องเที่ยวต่างชาติ "Phuket Sandbox" 25 มิ.ย.นี้
พล.อ.ประยุทธ์ จันทร์โอชา นายกรัฐมนตรีและรมว.กลาโหม เดินทางเข้าปฎิบัติงานภายในทำเนียบรัฐบาลตามปกติโดยในวันเดียวกันนี้ไม่มีวาระการปฏิบัติงานใดๆ ทั้งนี้มีรายงานข่าวว่า ในวันที่ 25 มิ.ย.นี้ นายกรัฐมนตรีมีกำหนดการลงพื้นที่ตรวจราชการที่จ.ภูเก็ต โดยนายกรัฐมนตรีและคณะจะออกเดินทางจากรุงเทพฯ ในเวลา 08.30 น. ไปยังท่าอากาศยานนานาชาติภูเก็ต เพื่อตรวจเยี่ยมการปฏิบัติงานของเจ้าหน้าที่ในการเตรียมความพร้อมการคัดกรองนักท่องเที่ยวชาวต่างชาติ ที่อาคารผู้โดยสารระหว่างประเทศท่าอากาศยานนานาชาติภูเก็ต ก่อนจะออกเดินทางไปยังโรงแรมอังสนา ลากูน่า ภูเก็ต อ.ถลาง จ.ภูเก็ต เพื่อตรวจเยี่ยมการฉีดวัคซีนและประชุมหารือแนวทางการฟื้นฟูเศรษฐกิจของจ.ภูเก็ต หลังสถานการณ์โควิด ร่วมกับผู้ประกอบการณ์ พร้อมรับฟังแผนการเปิดรับนักท่องเที่ยวต่างชาติ ภายใต้แนวคิด "Phuket Tourism Sandbox"จากผู้ว่าราชการจังหวัดและส่วนราชการที่เกี่ยวข้อง         จากนั้นในช่วงบ่ายนายกฯ จะเดินทางไปยังท่าเทียบเรืออ่าวปอ เพื่อตรวจเยี่ยมการปฏิบัติงานของเจ้าหน้าที่ในการเตรียมความพร้อมการคัดกรองนักท่องเที่ยว ก่อนจะเดินทางต่อไปยังด่านตรวจภูเก็ต เพื่อตรวจเยี่ยมการปฏิบัติงานของเจ้าหน้าที่ในการเตรียมความพร้อมการคัดกรองนักท่องเที่ยว ก่อนเสร็จสิ้นภารกิจและเดินทางกลับกรุงเทพฯ        ทั้งนี้ในวันที่ 18 มิ.ย.นายกรัฐมนตรีจะเป็นประธานการประชุม ศบค.ชุดใหญ่ เพื่อพิจารณาแผนการเปิดรับนักท่องเที่ยวต่างชาติ ภายใต้แนวคิด "Phuket Tourism Sandbox" รวมถึงปลดล็อคมาตรการต่างๆเช่นในพื้นที่กรุงเทพมหานครให้นั่งรับประทานในร้านอาหารได้แบบเต็มรูปแบบ